Il rabarber

En sasez n’è il rabarber betg fitg spectacular, ma el fa tuttina surstar! 

Cun m’infurmar davart il rabarber sun jau stada surstada gia suenter curt, cura che jau hai legì ch’il rabarber saja ina verdura – e betg sco jau avess pensà in fritg – da la famiglia dals badalestgs. E savais Vus pertge ch’ins na stuess betg pli mangiar tar nus rabarber a partir dal zercladur? – Gea, era sin quella dumonda hai jau chattà ina resposta: La feglia dal rabarber è levamain da tissi. Ella cuntegna numnadamain bler acid d’oxal che nus na cumportain betg. Era ils monis cuntegnan acid d’oxal, e pli madir ch’il rabarber vegn e pli che la concentraziun da quel crescha. Quest acid eliminescha il calzium ed attatga l’emagl dals dents. Sco consequenza datti sin ils dents in oxalat da calzium che sa mussa sco surtratga gruglia e che svanescha pir puspè suenter in pèr uras. 

Oriundamain è il rabarber, quai vul dir sias ragischs, vegnì duvrà sco planta medicinala en China. Gia en l’antica ha el chattà la via sur la Russia en Europa. Ma propi daventà era part da nossa vivonda è il rabarber pir cura ch’il pretsch per il zutger è vegnì pajabel. – Jau per mia part hai fitg gugent rabarber, saja quai sco cumpot, sco confitura maschadada cun frajas u sco turta. Perquai ma legrel jau adina puspè, cura ch’il temp dal rabarber entschaiva. 

Salids cordials 
Karin Kohler-Pattis